Maakohus ei jaganud minu kaebuses toodud seisukohta. Kohus märkis, et kaebaja seisukoht on ekslik, kuna rikkumise avastamisel kohtuvälise menetleja tehtud fotost nähtuvalt antud kohas ajutist liiklusmärki ei olnud. Maakohus asus oma otsuses seisukohale, et tuvastamaks, millisel juhul on tegemist ajutise liiklusmärgiga, tuleb kasutada Eesti Standardikeskuse antud standardit (EVS) 613:2001 Liiklusmärgid ja nende kasutamine. Eelnevalt nimetatud standard on kinnitatud Eesti Standardikeskuse 16.10.2001 käskkirjaga nr 107. Selle standardi punkti 3.5 kohaselt pannakse märke (ja tahvleid) ka posti külge jalgtee ja kõnnitee kohale ning jalgteel kõnniteel ja ühissõiduki peatuskoha ooteplatvormil, kusjuures posti külge pandud märgi allserva kõrgus peab olema vähemalt 2,2m; ajutiselt (teisaldatava alusega) teele pandud märgi kõrgus on vähemalt 0,6m. Maakohus leidis, et tasulist parkimisala tähistav märk oli pandud kirjeldatud viisil posti külge kõnniteele ja tegemist ei olnud seetõttu ajutise liiklusmärgiga.